Ecomusé dle Guide Alpin-e (Balme)

L'Ecomusé dle Guide Alpin-e Antonio Castagneri ëd Balme a pòrta na testimoniansa dla nàssita e dl'evolussion d'un cit vilage d'àuta montagna dont j'abitant, ch'a l'han vivù për sécoj an condission ëd dificoltà e d'isolament, a son ëdventà protagonista tanme guide ëd montagna dl'época dij pionié dl'alpinism.
La nos ëd l'esposission a l'é na colession ëd fòto d'época, arprodòte a gran dimension, ch'a conto la stòria dij përsonage ëd prim pian dl'alpinism local; la comprension a l'é giutà da papé, manifest, arcòrd, plàstich e utiss dl'alpinism.
Na part d'antrodussion dël musé a l'é dedicà a la stòria dl'ansediament: la fondassion da part ëd bërgé rivà da la Savòja, l'imigrassion durant l'Età ëd mes ëd mineur bergamasch e valsesian, l'arsorsa portà dal contraband cand a son finìe j'atività minerarie, la conversion dij contrabandé an guide alpin-e ant ël sécol ch'a fa XIX, fin-a a l'echilibri dël di d'ancheuj an tra j'atività tradissionaj dl'anlevament, j'ocupassion torìstiche (alpinism e spassgiade), l'artisanà (travaj ëd minusié) e l'andustria (eve mineraj).
Àutre session a mostro le caraterìstiche dl'ambient (mineraj, animaj e piante) e la vita ëd tuti ij di e la coltura dël pòst (lenga franch-provensal, mùsica, dansa, costume).
Ël musé a comprend na vìsita an sël teritòri, colegà a n'itinerari stòrich e naturalìstich realisà da la comun-a.

Categorìa:Sociologìa